Broj: 711-I-1193-M-74/21-04-19

Zagreb, 2. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka kao zamjenika predsjednice Povjerenstva te Tončice Božić i Aleksandre Jozić Ileković kao članica Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Daniela Strčića, općinskog načelnika Općine Punat, za davanjem mišljenja Povjerenstva,** na 133. sjednici, održanoj dana 2. srpnja 2021.g., daje sljedeće

**MIŠLJENJE**

1. **Na temelju članka 13. stavka 2. ZSSI-a, dužnosnik Daniel Strčić, može uz profesionalno obnašanje dužnosti općinskog načelnika Općine Punat povremeno obavljati poslove Tajnika Područne vatrogasne zajednice otoka Krka te za navedeno primati naknadu, ali je pritom obvezan u izvješću o imovinskom stanju povodom stupanja na dužnost prijaviti Povjerenstvu navedeni prihod.**
2. **Na temelju članka 12. i članka 13. stavka 1. ZSSI-a dužnosnik Daniel Strčić može istovremeno s obnašanjem dužnosti općinskog načelnika Općine Punat za koju će primati plaću obavljati funkciju člana Stručnog vijeća Centra za poljoprivredu i ruralni razvoj Primorsko-goranske županije, ali bez prava na naknadu.**
3. **Sukladno odredbama ZSSI-a nema zapreke da dužnosnik Daniel Strčić istovremeno uz obnašanje dužnosti općinskog načelnika Općine Punat može biti član udruga „Srcem za Punat“, „Malonogometni klub Punat“ te „Jaht klub Punat“, a ukoliko se predmetne udruge financiraju iz proračuna Općine Punat, upućuje se dužnosnika da u svrhu jačanja povjerenja građana u dužnosnike i u tijela javne vlasti, Općinskom vijeću Općine Punat prilikom predlaganja Proračuna deklarira okolnost svoje povezanosti s navedenim udrugama te da vodi računa da predložena sredstva odgovaraju iznosima koje su udruge do sada eventualno dobivale, a u slučaju njihova povećanja da isto opravda i obrazloži, kao i da se izuzme od odlučivanja ili poduzimanja bilo koje radnje u svakom postupku u kojem bi sredstva Općina Punat bila pojedinačno dodjeljivanja predmetnim udrugama izvan godišnjeg proračuna i da za to ovlasti privremenog zamjenika, sukladno članku 43.a Zakona o lokalnoj i područnoj (regionalnoj) samoupravi.**
4. **Na temelju članka 13. stavka 3. ZSSI-a dužnosnik Daniel Strčić može istovremeno uz obnašanje dužnosti općinskog načelnika Općine Punat biti i nositeljem obiteljskog poljoprivrednog gospodarstva (u daljnjem tekstu: OPG) ukoliko je isto registrirano isključivo za obavljanje poljoprivredne djelatnosti, ali ukoliko se OPG, čiji je nositelj dužnosnik, registrira i za obavljanje dopunskih djelatnosti dužnosnik treba poslove upravljanja OPG-om prenijeti na drugog člana OPG-a te je dužan u izvješću o imovinskom stanju prijaviti podatke o OPG-u čiji je nositelj te prihode koje po toj osnovi ostvaruje.**
5. **Na temelju članka 14. stavka 5. ZSSI-a dužnosnik Daniel Strčić može istovremeno uz obnašanje dužnosti općinskog načelnika Općine Punat biti član Skupštine Lokalne akcijske grupe Kvarnerski otoci (u daljnjem tekstu: LAG Kvarnerski otoci), bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pod uvjetom da već nije član upravnih i nadzornih tijela u dvije druge neprofitne udruge ili zaklade, a ukoliko se predmetna udruga financira iz proračuna Općine Punat, upućuje se dužnosnika da u svrhu jačanja povjerenja građana u dužnosnike i u tijela javne vlasti, Općinskom vijeću Općine Punat prilikom predlaganja Proračuna deklarira okolnost svoje povezanosti s navedenom udrugom, te da vodi računa da predložena sredstva odgovaraju iznosima koje je udruga do sada eventualno dobivala, a u slučaju njihova povećanja da isto opravda i obrazloži, kao i da se izuzme od odlučivanja ili poduzimanja bilo koje radnje u svakom postupku u kojem bi sredstva Općina Punat bila pojedinačno dodjeljivanja predmetnoj udruzi izvan godišnjeg proračuna i da za to ovlasti privremenog zamjenika, sukladno članku 43.a Zakona o lokalnoj i područnoj (regionalnoj) samoupravi.**

Obrazloženje

Zahtjev za davanjem mišljenja Povjerenstva podnio je dužnosnik Daniel Strčić, općinski načelnik Općine Punat. U knjigama ulazne pošte zahtjev je zaprimljen dana 29. lipnja 2021.g., pod poslovnim brojem 711-U-3092-M-74/21-02-4, povodom kojeg se vodi predmet broj M-74/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načenici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da dužnsonik Daniel Strčić obnaša dužnost općinskog načelnika Općine Punat od 7. lipnja 2021.g. Stoga je povodom obnašanja navedene dužnosti Daniel Strčić obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi da je tajnik Područne vatrogasne zajednice otoka Krka za mandatno razdoblje 22.4.2021. — 22.4.2026. godine. Navodi da je zajednica osnovana pred 40-ak godina od strane dobrovoljnih vatrogasnih društva otoka Krka. Te da se financira između ostalog i uplatama iz Proračuna jedinica lokalne samouprave, pa tako i Općine Punat - temeljem Zakona o vatrogastvu („Narodne novine“ broj 125/19). Sukladno navedenom zakonu Zajednicu predstavljaju i zastupaju Predsjednik i Zapovjednik Zajednice, a Tajnika imenuje Skupština na temelju prijedloga Predsjedništva. Nadalje, dužnosnik navodi da prema Statutu Zajednice Tajnik obavlja sljedeće poslove:

- provodi ustrojstvene i administrativne poslove,

- priprema materijale za sjednice Skupštine, Predsjedništva i radnih tijela;

- priprema i usklađuje stručne poslove u Zajednici,

- predlaže Predsjedništvu opće akte koji se odnose na zaposlene radnike u Zajednici,

- prati propise koji se odnose na provedbu djelatnosti Zajednice,

- izvršava i druge zadatke i poslove koje mu povjere Skupština, Predsjedništvo, predsjednik, Zapovjedništvo, zapovjednik ili Nadzorni odbor. Dužnosnik navodi da za obavljanje poslova Tajnika prima naknadu od 750,00 kn neto mjesečno te postavlja pitanje smije li ostati Tajnik Zajednice, te da li u tom slučaju smije i dalje primati naknadu za obavljanje poslova Tajnika Zajednice. Nadalje, dužnosnik navodi da je član Stručnog vijeća Centra za poljoprivredu i ruralni razvoj Primorsko- goranske županije (dalje u tekstu: Centar), koji dio svojih aktivnosti financira iz Proračuna Općine Punat, a Općina Punat dio svojih aktivnosti financira kroz programe Centra. Dužnosnik ističe da je Općina Punat jedan od osnivača Centra te da je Statutom Centra propisano je da je Stručno vijeće savjetodavni organ koji raspravlja i odlučuje o stručnim pitanjima rada Ustanove u sklopu nadležnosti utvrđenih zakonom, Sporazumom i Statutom i daje Upravnom vijeću i ravnatelju mišljenja i prijedloge vezane uz organizaciju rada i uvjete za razvitak djelatnosti. Dužnosnik navodi da Stručno vijeće obavezno daje mišljenje na godišnja izvješća te na plan i program rada, a da za rad u Stručnom vijeću Centra ne prima nikakvu naknadu te postavlja pitanje smije li ostati član Stručnog vijeća Centra. Nadalje, dužnosnik ističe da je član udruga: Srcem za Punat, Malonogometni klub Punat i Jaht klub Punat, koje dio svojih aktivnosti provode uz pomoć financiranja iz Proračuna Općine Punat te da za aktivnost u udrugama ne prima nikakvu naknadu pa ga zanima smije li ostati član udruga. Nadalje, dužnosnik navodi da je nositelj malog obiteljskog poljoprivrednog gospodarstva Daniel Strčić, MIBPG: 101906 u kojem se njegova obitelj bavi proizvodnjom grožđa i maslina koje otkupljuju lokalne poljoprivredne zadruge te proizvodnjom povrća i uzgojem ovaca za vlastite potrebe te ga zanima smije li ostati nositelj OPG-a. Zaključno, dužnosnik navodi da je član Skupštine Lokalne akcijske grupe (LAG) Kvarnerski otoci kao predstavnik Općine Punat koja je član LAG-a. Ističe kako je LAG partnerstvo predstavnika javnog, gospodarskog i civilnog sektora određenog ruralnog područja koje je osnovano s namjerom izrade i provedbe lokalne razvojne strategije tog područja, a čiji članovi mogu biti fizičke i pravne osobe. Dužnosnik navodi da su tijela LAG-a Skupština, Upravni odbor, Predsjednik, Nadzorni odbor i Tajnik te da je Skupština najviše tijelo upravljanja, a čine ju svi redovni članovi te predstavnici pravnih osoba koje su članice LAG-a,a koje imenuje osoba ovlaštena za zastupanje pravne osobe. Svaka pravna osoba imenuje po jednog predstavnika u sastav Skupštine.

Dužnosnik je Povjerenstvu dana 1. srpnja 2021.g. poslao elektroničku poštu u kojoj navodi da dužnost općinskog načelnika namjerava obnašati profesionalno te da poslove Tajnika Područne vatrogasne zajednice otoka Krka obavlja oko 2 sata tjedno, odnosno oko 10 sati mjesečno.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz stavka 2. ovog članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz članka 13. stavka 2. i stavka 3. ZSSI-a.

Nadalje, člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. istog članka propisano je da dužnosnici iznimno mogu biti članovi u najviše do dva upravna vijeća ustanove, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Povjerenstvo ističe kako obzirom da iz dužnosnikovog zahtjeva proizlazi da bi poslove Tajnika u Područnoj vatrgasnoj zajednici obavljao povremeno, odnosno u mjesečnom rasponu od 10 sati u konkretnom slučaju nije riječ o obavljanju drugih poslova u smislu redovitog i stalnog zanimnja te se stoga ne primjenjuje zabrana iz članka 13. stavka 2. ZSSI-a.

Isto tako, sukladno članku 13. stavku 2. ZSSI-a, dužnosnik može primati punu plaću kao općinski načelnik i naknadu za povremeno obavljanje navedenih poslova u Područnoj vatrogasnoj zajednici otoka Krka, ali je navedene prihode sukladno članku 13. stavku 4. ZSSI-a dužan prijaviti u izvješću o imovinskom stanju koji je dužan podnijeti prilikom stupanja na dužnost.

Pritom, Povjerenstvo ukazuje dužnosniku da ukoliko se promijeni opseg, dinamika i trajanje obavljanja navedenih poslova na način da dužnosnik iste počne obavljati redovito i u kontinuitetu, odnosno u smislu stalnog i redovitog zanimanja i želi nastaviti s obavljanjm istih poslova na takav način, dužan je sukladno članku 13. stavku 2. ZSSI-a od Povjerenstva zatražiti prethodno odobrenje, povodom kojeg će Povjerenstvo utvrđivati utječe li obavljanje navedenih poslova na zakonito obnašanje dužnosti općinskog načelnika Općine Punat.

Povjerenstvo ističe kako je uvidom u Registar ustanova utvrđeno je da je Centar za poljoprivredu i ruralni razvoj Primorsko-goranske županije ustanova.

Nastavno na navedeno, Povjerenstvo obrazlaže da se pojam "druga javna dužnost" u smislu odredbi ZSSI-a ne odnosi se samo na dužnosti čiji se obnašatelji smatraju dužnosnicima u smislu članka 3. ZSSI-a, već na širi krug dužnosti koje se s obzirom na način izbora ili imenovanja, trajanje mandata, nadležnost tijela u kojem se dužnost obnaša te odgovornost prema građanima, mogu smatrati javnim dužnostima.

Povjerenstvo nadalje obrazlaže da je člankom 89. Zakona o lokalnim izborima („Narodne novine“ broj 144/20. i 37/21.) propisan institut nespojivih dužnosti s dužnošću općinskog načelnika, gradonačelnika i župana i njihovih zamjenika te stoga navedeni Zakon predstavlja posebni zakon u smislu članka 13. stavka 1. ZSSI-a kojim je dužnosnicima na lokalnoj i regionalnoj razini dopušteno istovremeno obnašanje onih dužnosti koje nisu propisane kao nespojive.

S obzirom da obnašanje dužnosti člana Stručnog vijeća Centra za poljoprivredu i ruralni razvoj Primorsko-goranske županije sukladno članku 89. Zakona o lokalnim izborima („Narodne novine“ broj 144/20. i 37/21.) ne predstavlja obavljanje nespojive dužnosti s dužnošću općinskog načelnika, gradonačelnika, župana i njihovih zamjenika, nema zapreke da dužnosnik Daniel Strčić istovremeno uz obnašanje dužnosti općinskog načelnika Općine Punat obnaša i dužnost člana Stručnog vijeća Centra za poljoprivredu i ruralni razvoj Primorsko-goranske županije, ali bez prava na naknadu.

U odnosu na članstvo u udrugama „Srcem za Punat“, „Malonogometni klub Punat“ te „Jaht klub Punat“ Povjerenstvo ističe da dužnosnik može biti član navedenih udruga jer odredbama ZSSI-a nije propisano ograničenje, odnosno nije određen broj udruga u kojima dužnosnik može biti član.

U odnosu na dužnosnikov upit vezano za istovremeno obnašanje dužnosti općinskog načelnika i obnašanje funkcije nositelja OPG-a Povjerenstvo ističe kako je na temelju članka 5. stavka 1. točke a. Zakona o obiteljskom poljoprivrednom gospodarstvu („Narodne novine“, broj 29/18, 32/19) OPG je organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.

Prema točki b) navedenog članka istog Zakona djelatnost poljoprivrede obuhvaća bilinogojstvo, stočarstvo i s njima povezane uslužne djelatnosti sukladno skupinama 01.1, 01.2, 01.3, 01.4, 01.5 i 01.6 Nacionalne klasifikacije djelatnosti, a prema točki d) dopunske djelatnosti na OPG-u su proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a.

Člankom 5. stavkom 1. točkom i) Zakona o obiteljskom poljoprivrednom gospodarstvu propisano je da je nositelj OPG-a izabrani član OPG-a koji je nositelj prava i obveza OPG-a, a u svojstvu odgovorne osobe predstavlja i upravlja OPG-om.

Člankom 13. stavkom 1. Zakona o obiteljskom poljoprivrednom gospodarstvu propisano je da fizička osoba iz članka 9. stavaka 1. i 2. toga Zakona može u organizacijskom obliku OPG-a obavljati dopunske djelatnosti proizvodnje poljoprivrednih i prehrambenih proizvoda na OPG-u, proizvodnje neprehrambenih proizvoda i predmeta opće uporabe na OPG-u, pružanja ugostiteljskih, turističkih i ostalih usluga na OPG-u i pružanja ostalih sadržaja i aktivnosti na OPG-u.

Stoga se OPG smatra poslovnim subjektom u smislu odredbi ZSSI-a, a nositelj OPG-a smatra se članom OPG-a i osobom koja upravlja tim poslovnim subjektom.

Povjerenstvo tumači da je člankom 13. stavkom 3. ZSSI-a propisana iznimka od dopuštenosti obavljanja drugih poslova u smislu stalnog i redovitog zanimanja za vrijeme obnašanja javne dužnosti uz pribavljenu prethodnu suglasnost Povjerenstva iz članka 13. stavka 2. ZSSI-a, kojom je iznimkom obuhvaćeno obavljanje samostalne poljoprivredne djelatnosti.

Prema tome, sukladno članku 13. stavku 3. ZSSI-a dužnosnicima je dopušteno da istovremeno uz obnašanje dužnosti obavljaju samostalnu poljoprivrednu djelatnost putem OPG-a, ukoliko je isto registrirano isključivo za obavljanje poljoprivredne djelatnosti.

Međutim, obzirom da se samostalna poljoprivredna djelatnost može obavljati i u organizacijskom obliku OPG-a te da je OPG osnovan prvenstveno radi obavljanja poljoprivredne djelatnosti, dužnosnik može biti član OPG-a i u situaciji kada je isti registriran za obavljanje dopunskih djelatnosti u smislu odredbi Zakona o obiteljskom poljoprivrednom gospodarstvu, ali imajući u vidu odredbu članka 14. stavka 1. ZSSI-a koja dužnosnicima zabranjuje obavljanje poslova upravljanja poslovnim subjektom, ukoliko je OPG registriran i za obavljanje dopunskih djelatnosti u smislu odredbi Zakona o obiteljskom poljoprivrednom gospodarstvu, dužnosnik ne bi mogao biti nositeljem takvog OPG, jer bi se tada radilo o obavljanju poslova upravljanja poslovnim subjektom registriranim za obavljanje djelatnosti koje nisu navedene člankom 13. stavkom 3. ZSSI-a te bi dužnosnik morao poslove upravljanja OPG-om prenijeti na drugog člana OPG-a, odnosno drugog člana OPG-a upisati kao nositelja istog.

Povjerenstvo ukazuje dužnosniku kako je dužan u izvješću o imovinskom stanju prijaviti podatke o OPG-u čiji je nositelj te prihode koje po toj osnovi ostvaruje.

U odnosu na članstvo dužnosnika u Skupštini LAG-a Kvarnerski otoci Povjerenstvo ističe kako je uvidom u Statut LAG-a Kvarnerski otoci utvrdilo da se radi o udruzi te da je Skupština najviše tijelo upravljanja u smislu članka 14. stavka 5. ZSSI-a.

Slijedom navedenoga, Povjerenstvo zaključuje da, sukladno članku 14. stavku 5. ZSSI-a, dužnosnik može obnašati dužnost općinskog načelnika Općine Punat i funkciju člana Skupštine LAG-a Kvarnerski otoci, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova i to samo pod uvjetom da već nije član upravnog ili nadzornog tijela druge dvije udruge.

Pritom, Povjerenstvo ukazuje dužnosniku da, u svrhu jačanja povjerenja u odluke koje donosi, te objektivnog, transparentnog i nepristranog obnašanja javne dužnosti, prilikom predlaganja Proračuna Općine Punat na sjednici Općinskog vijeća deklarira okolnost obavljanja funkcije Tajnika Područne vatrogasne zajednice otoka Krka, članstvo u udrugama „Srcem za Punat“, „Malonogometni klub Punat“ i „Jaht klub Punat“ te članstvo u Skupštini LAG-a Kvarnerski otoci, ako su na pozicijama proračuna predviđena sredstva koja će se istima dodijeliti, te da vodi računa da predložena sredstva odgovaraju iznosima koje su Područna vatrogasna zajednica otoka Krka i navedene udruge do sada eventualno dobivale, a u slučaju njihova povećanja da isto opravda i obrazloži.

Isto tako, upućuje se dužnosnika i da se, ako se u obnašanju dužnosti općinskog načelnika Općine Punat nađe u situaciji pojedinačnog odlučivanja o dodjeli sredstava Područnoj vatrogasnoj zajednici otoka Krka, udrugama „Srcem za Punat“, „Malonogometni klub Punat“ i „Jaht klub Punat“ te LAG-u Kvarnerski otoci, izvan godišnjeg proračuna, izuzme od odlučivanja ili poduzimanja bilo koje radnje i da za to ovlasti privremenog zamjenika, sukladno članku 43.a Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.)

Slijedom svega navedenog, Povjerenstvo je dalo mišljenje kao u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Dužnosnik Daniel Strčić, elektroničnom dostavom
2. Objava na internetskoj stranici Povjerenstva
3. Pismohrana